“আমরা বেশি চাপ নেব না,” চ্যাম্পিয়ন্স ট্রফির আগে ‘হুঙ্কার’ রোহিতের

ওয়েব ডেস্ক: পাকিস্তানকে হারিয়ে চ্যাম্পিয়ন্স ট্রফির (ICC Champions Trophy 2025) জয়যাত্রা শুরু করেছে নিউজিল্যান্ড। আজ থেকে শুরু ভারতের অভিযান। প্রতিপক্ষ বাংলাদেশ (IND vs BAN)। দুই প্রতিবেশি দেশের সম্পর্কের টানাপোড়েনের মাঝে বাইশ গজের এই মহারণ নিয়ে চর্চা তুঙ্গে। ইতিমধ্যে স্কোয়াডে পাঁচ স্পিনারকে জায়গা দিয়ে চমক দিয়েছে টিম ইন্ডিয়া (India Cricket Team)। কিন্তু পাঁচ স্পিনারের মধ্যে বাংলাদেশের বিরুদ্ধে ক’জনকে খেলতে দেখা যাবে, তা স্পষ্ট করলেন ভারতের অধিনায়ক রোহিত শর্মা (Rohit Sharma)। চ্যাম্পিয়ন্স ট্রফি অভিযানে নামার আগে সাংবাদিক বৈঠক করে ভারতের নীল নকশা সম্পর্কেও খোলসা করলেন হিটম্যান।

মাত্র ১৭ মিনিট ৪১ সেকেন্ডের এই সাংবাদিক বৈঠকে পাঁচ স্পিনার নিয়ে রোহিতকে প্রশ্ন করা হলে তিনি সাফ জানিয়ে দেন যে, দলে মাত্র দু’জন স্পিনার রয়েছেন। তিনি জানান, বাকি তিনজন অলরাউন্ডার। রোহিতের কথায়, “দলে দু’জন স্পিনার রয়েছে আমাদের। বাকি তিন জন অলরাউন্ডার। ওরা ব্যাট করতে পারে, সঙ্গে বোলিংটাও করতে পারে। অনেক দলে তো পেসার-অলরাউন্ডার থাকে। তাদের তা হলে ছ’জন পেসার আছে বলতে হয়। আমাদের যেটা শক্তি, আমরা সেই অনুযায়ী দল গড়েছি।”

আরও পড়ুন: বাবরকে সরিয়ে আইসিসি-র সেরা ওডিআই ব্যাটার গিল

পাশাপাশি বুধবারের সাংবাদিক বৈঠকে রোহিত জানান যে তিনি মহম্মদ শামিকে (Mohammed Shami) নিয়ে চিন্তিত নন। শামির মতো একজন অভিজ্ঞ বোলারকে খেলনো উচিত বলে মনে করছেন ভারতের অধিনায়ক। শামির প্রসঙ্গে তিনি জানান, “আমরা চাইছিলাম চ্যাম্পিয়ন্স ট্রফির আগে শামি সুস্থ হয়ে যাক। সেটা হয়েছে।” পাশাপাশি দলের অন্যতম প্রধান স্পিনার কুলদীপ যাদবকে (Kuldeep Yadav) নিয়েও ‘টেনশন’ দূর হয়েছে বলে জানান রোহিত। এই প্রসঙ্গে তিনি বলেন, “চিন্তা নেই কুলদীপকে নিয়েও। ওর হার্নিয়া অস্ত্রোপচার হয়েছে। তার পর খেলায় ফিরেছে। জানি ও নিজের সেরাটা দেবে।”

চ্যাম্পিয়ন্স ট্রফিতে চ্যাম্পিয়ন হতে কীভাবে ঘুঁটি সাজাচ্ছে ভারত? এই প্রশ্নের জবাবে রোহিত বলেন, “আমরা বেশি চাপ নেব না। ম্যাচ ধরে ধরে এগোব।” তিনি আরও বলেন, “আকাশ মেঘলা থাকলে যদিও সেই অনুযায়ী খেলতে হবে। যদি বল করার সময় আকাশ মেঘলা থাকে, তা হলে এক রকম করে ভাবতে হবে, আবার ব্যাট করতে হলে অন্য রকম ভাবে ভাবতে হবে। পরিস্থিতি অনুযায়ী সিদ্ধান্ত নিতে হবে আমাদের।”